b'\n_START_ARTICLE_\nIt\xc3\xa4metro\n_START_SECTION_\nHistoria\n_START_PARAGRAPH_\nIt\xc3\xa4metron varhaisimmissa suunnitelmissa vuonna 2007 siit\xc3\xa4 suunniteltiin noin kuuden kilometrin mittaista ja siihen oli m\xc3\xa4\xc3\xa4r\xc3\xa4 rakentaa kolmesta nelj\xc3\xa4\xc3\xa4n uutta asemaa. Metron hinnaksi arvoitiin tuolloin vain 150 miljoonaa euroa. Rakentamista suunniteltiin aloitettavaksi 2013, jolloin l\xc3\xa4nsimetron olisi alun perin ollut tarkoitus valmistua. Mellunm\xc3\xa4ki\xe2\x80\x93Majvik-metroradan esiselvitys valmistui 2010. Vuotta my\xc3\xb6hemmin julkaistussa Helsingin seudun liikenteen HLJ 2011 -raportissa sen rakennust\xc3\xb6it\xc3\xa4 esitettiin aloitettavaksi vuoteen 2020 menness\xc3\xa4. Nelj\xc3\xa4 vuotta my\xc3\xb6hemmin julkaistu HLJ 2015 -raportti siirsi it\xc3\xa4metron toteutustavoitetta vasta vuosille 2025\xe2\x80\x932040. \xc3\x96stersundomin yleiskaavan alustavassa toteutusaikataulussa metron toteutus on ajoitettu 2020-luvun puoliv\xc3\xa4list\xc3\xa4 2030-luvun alkuun.\n_START_SECTION_\nIt\xc3\xa4metro Mellunm\xc3\xa4ki\xe2\x80\x93Majvik\n_START_PARAGRAPH_\nIt\xc3\xa4metron ensimm\xc3\xa4inen suunniteltu osa Mellunm\xc3\xa4est\xc3\xa4 Majvikiin olisi noin kymmenen kilometri\xc3\xa4 pitk\xc3\xa4 ja osittain maanalainen. Sille suunniteltiin alun perin kolmesta kuuteen uutta asemaa, joista vuoden 2014 joulukuussa valmistuneessa yleiskaavaehdotuksessa esitettiin toteutettavaksi viitt\xc3\xa4 Vantaan L\xc3\xa4nsisalmeen, Helsingin Salmenkallioon, \xc3\x96stersundomiin ja Sakarinm\xc3\xa4keen, sek\xc3\xa4 Sipoon Majvikiin. Uusista asemista nelj\xc3\xa4\xc3\xa4 suunniteltiin maanalaisiksi.\n_START_SECTION_\nSipoon metro\n_START_PARAGRAPH_\nSipoon vuonna 2013 teett\xc3\xa4m\xc3\xa4ss\xc3\xa4 it\xc3\xa4metron jatkeen esiselvityksess\xc3\xa4 esitettiin kolmea vaihtoehtoista reitti\xc3\xa4 metrolle. Ensimm\xc3\xa4isess\xc3\xa4 metro kulkisi Majvikist\xc3\xa4 Sibbesborgiin V\xc3\xa4sterskogin ja R\xc3\xa4ddarbyn kautta. Radan jatkoa tutkittiin my\xc3\xb6s Sibbesborgista Eriksn\xc3\xa4siin. Metroradan pituudeksi tulisi ensimm\xc3\xa4isess\xc3\xa4 vaihtoehdossa 6,34 kilometri\xc3\xa4 Sibbesborgiin tai 8,57 kilometri\xc3\xa4 Eriksn\xc3\xa4siin. Eriksn\xc3\xa4sin asema olisi kokonaan maanalainen, Sibbesborgin osittain, muiden kahden ollessa pinta-asemia._NEWLINE_Toinen reittivaihtoehto kulkisi jotakuinkin samaa linjausta ensimm\xc3\xa4isen kanssa. Metron toinen asema olisi tosin V\xc3\xa4sterskogin sijasta Sipoon Joensuussa. Toisen reittivaihtoehdon pituudeksi tulisi 6,29 kilometri\xc3\xa4 Sibbesborgiin ja 8,58 kilometri\xc3\xa4 Eriksn\xc3\xa4siin._NEWLINE_Kolmannessa reittivaihtoehdossa metrorata kulkisi muita selv\xc3\xa4sti etel\xc3\xa4mp\xc3\xa4n\xc3\xa4 Sipoon rannikkoa pitkin. Radan pituudeksi tulisi t\xc3\xa4ll\xc3\xb6in 6,27 kilometri\xc3\xa4 Eriksn\xc3\xa4siin ja 8,51 kilometri\xc3\xa4 Sibbesborgiin metron kulkiessa Gumbostrandin, Hit\xc3\xa5n, Eriksn\xc3\xa4sin ja Sibbesborgin asemien kautta. Asemista Sibbesborg olisi osittain maanalainen ja Eriksn\xc3\xa4s kokonaan muiden kahden ollessa pinta-asemia.'